open-index/open-wikipedia-markdown huggingface dataset:
Sopeutuminen

**Sopeutuminen** (*Адаптация, Adaptatsija*) on Vălo Radevin ohjaama ja yhdessä Raina Tomovan kanssa käsikirjoittama bulgarialainen draamaelokuva vuodelta 1981. Se esitettiin Suomen televisiossa tuoreeltaan kolmiosaisena minisarjana touko-kesäkuussa 1981.

## Juoni
Elokuva kertoo psykiatrisen sairaalan nuorista potilaista ja heidän hoitajistaan. Uudenlaista psykiatriaa edustava psykiatri Bankov (Antoni Genov) vetää nuorten terapeuttista ryhmää, mutta sairaalan johto suhtautuu häneen epäilevästi. Toinen keskushenkilö on nuori, kaunis potilas Veronika (Eli Skortševa), joka ei ole pystynyt sopeutumaan vallitsevaan arkitodellisuuteen vaan on järkkynyt mieleltään.

## Vastaanotto
*Helsingin Sanomien* Mikael Fräntin mielestä *Sopeutuminen* edustaa poikkeuksellisen korkeatasoista bulgarialaista elokuvaa, jossa Radevin liikkuva, elävästi tapahtumia ja henkilöitä tarkkaileva kamera seuraa psykiatrisen sairaalan henkilökuntaa ja potilaita.

## Lähteet
Palmroos

**Palmroos** on muun muassa seuraavien henkilöiden sukunimi:

* F. W. Palmroos (1840–1922), suomalainen kauppias ja lahjoittaja
* Joey Palmroos (s. 1989), suomalainen elokuvaohjaaja
* Markku Palmroos (s. 1960), suomalainen jalkapallomaalivahti ja valmentaja
* Matti Palmroos, *Matti Parmasalo* (1923–2007), suomalainen toimittaja, pakinoitsija ja kirjailija.
Suomen Hiihtourheilun Kannatussäätiö

**Suomen Hiihtourheilun Kannatussäätiö** perustettiin vuonna 1995 tukemaan hiihtourheilijoita. Säätiö hallinnoi valmennusrahastoa ja urheilijarahastoa, joihin urheilijat rahastoivat sponsoritulojaan sekä palkintorahojaan. 

Vuonna 2010 tuli julkisuuteen tieto, että Suomen Hiihtoliitto oli lainannut säätiöltä 400 000 euroa oman toimintansa rahoittamiseen. Patentti- ja rekisterihallituksen mukaan tällä rikottiin säätiölakia. Järjestelyn vuoksi hiihtäjät joutuivat välillä odottelemaan rahojaan. Säätiö on sittemmin sulautunut Suomen urheilun tukisäätiöön.   

## Lähteet
Eugeniusz Kubiak

**Eugeniusz Kubiak** (25. toukokuuta 1939 – 17. marraskuuta 2024) oli puolalainen soutaja. Hän kilpaili miesten yksikkösoudussa vuoden 1964 kesäolympialaisissa.  Kubiak kuoli 85-vuotiaana 17. marraskuuta 2024.

## Lähteet
Sunilan Kantola

**Sunilan Kantola** on ensimmäiselle Sunilan sulfaattiselluloosatehtaan johtajalle Lauri Kannolle valmistunut erillistalo Kotkan Sunilan kaupunginosassa. Kantola on valmistunut vuonna 1937 ja se on osa Aino ja Alvar Aallon suunnittelemaan Sunilan tehdas- ja asuinalueen kokonaisuutta. Aallot suunnittelivat Sunilaan asemakaavan ja asuinrakennukset, sekä tehtaan. Tehtaan teknisestä suunnittelusta vastasivat kuitenkin tekninen johtaja Aulis Kairamo ja tehtaanjohtaja Lauri Kanto. 

Kantola valmistui vuonna 1937 ja se oli ensimmäinen valmistunut rakennus Aaltojen kokonaisuudesta Sunilassa. Kantola rakennuksena edustaa funktionaalista rakennustyyliä, mutta sitäkin tärkeämpää oli rakennuksen suhde luontoon ja ympäristöön: esimerkiksi mäntymetsäinen puistomainen piha on olennainen osa Kantolan arkkitehtuuria. Kantolaa kutsutaan toisinaan julkisivultaan jopa ankaraksi, mutta sen sisätilat ovat avarat ja luonto ja arkkitehtuuri sulautuvat siellä yhteen. Kantola on valmistunut ennen Aaltojen suunnittelemaa Villa Maireaa, mutta Kantolassakin voi jo nähdä viitteitä Villa Maireassa tehtyihin suunnitteluratkaisuihin. 

Kantolassa asui yhteensä neljä tehtaanjohtajaa perheineen, vuodesta 1937 aina 1980-luvun alkuun asti. Tämän jälkeen Kantola toimi Sunilan tehtaan virkailija- ja työnjohtajakerhon käyttämänä kerhorakennuksena. 1980-luvun puolivälissä puolet omistuksesta siirtyi Kotkan kaupungille ja seuraavat vuodet rakennus palveli kokous- ja koulutustilana Sunilan tehdasta ja Kotkan kaupunkia. Samaan aikaan perustettiin Sunilan Kantola Oy. Vuonna 2017 rakennuksen ja Sunilan Kantola Oy:n omistus siirtyi kokonaan Kotkan kaupungille ja on sen jälkeen avautunut pikkuhiljaa enemmän käyttöön. Kantolan tiloja voi vuokrata tai siellä voi järjestää tapahtumia. 


## Lähteet
Hiuskarvan varassa

**Hiuskarvan varassa** voi tarkoittaa seuraavia:

* Hiuskarvan varassa (), Paul Pörtnerin vuonna 1963 kirjoittama näytelmä
* Hiuskarvan varassa (), Alvin Rakoffin ohjaama seikkailu- ja rikoselokuva vuodelta 1959
* Hiuskarvan varassa (), brittiläinen matkailuaiheinen televisiosarja.
Etyylivioletti

**Etyylivioletti** (C31H42N3Cl) eli **Basic Violet 4** on triaryylimetaaniväreihin kuuluva aromaattinen orgaaninen yhdiste. Yhdistettä voidaan käyttää väriaineena.

## Ominaisuudet, valmistus ja käyttö
Huoneenlämpötilassa etyylivioletti on harmahtavanviolettia tai vihreää kiteistä ainetta. Yhdiste liukenee hieman veteen ja hieman paremmin esimerkiksi etanoliin. Aineen liuokset ovat pH-indikaattoreita ja muuttuvat väriltään keltaisista sinisiksi pH-alueella 0–3,5.

Etyyliviolettia voidaan valmistaa monella tavalla. Niitä ovat esimerkiksi sinkkikloridin katalysoima N,N-dietyylianiliinin ja fosgeenin reaktio,  N,N-dietyylianiliinin ja formaldehydin reaktiotuotteen hapetus tai N,N-dietyylianiliinin ja 4,4′-bis(dietyyliamino)bentsofenonin reaktio fosforyylikloridin läsnä ollessa..

Etyyliviolettia voidaan käyttää mikroskopiassa kidevioletin tavoin kudosten ja bakteerien värjäämiseen, esimerkiksi elastiinin värjäykseen. Ainetta käytetään myös paperin ja tekstiilien värjäykseen sekä musteiden valmistukseen. Analyyttisessä kemiassa ainetta käytetään esimerkiksi kuparin tai lyijyn pitoisuuksien spektrofotometriseen määritykseen.

## Lähteet
Avery Parrish

**Avery Parrish** (24. tammikuuta 1917 Birmingham, Alabama – 1. joulukuuta 1959 New York, New York) oli yhdysvaltalainen jazzpianisti, -säveltäjä ja -sovittaja.

Parrish opiskeli Alabama State Teachers Collegessa ja liittyi siellä vuonna 1934 kokoonpanoon, josta sitten tuli Erskine Hawkinsin big band. Hän esiintyi kaikilla Hawkinsin big bandin varhaisilla levytyksillä ja tuli tunnetuksi tekemästään ja levyttämästään kappaleesta “After Hours” (1940). Parrish loukkaantui elokuussa 1942 auto-onnettomuudessa, jossa kuoli trumpetisti Marcellus Green. Hän lähti Erskine Hawkinsin kokoonpanosta ja muutti Kaliforniaan. Siellä Parrish joutui tappelun yhteydessä lyödyksi baarijakkaralla päähän. Hän vietti kuukausia sairaalassa ja jäi osittain halvaantuneksi. Hänen uransa soittajana päättyi tämän johdosta.

Parrish kuoli Harlemin sairaalassa. Hänet oli löydetty viisi päivää aiemmin makaamasta kadulla, mikä musiikkikirjailija Arnold Shaw’n mukaan johtui putoamisonnettomuudessa. Parrish haudattiin Ferncliffin hautausmaalle New Yorkiin. Hänet otettiin Alabama Jazz Hall of Fameen vuonna 1979.

## Lähteet
Sang

**Sang** on suomalaiskirjailija Elina Pitkäkankaan kirjoittama nuorten fantasiaromaani, jonka WSOY julkaisi 8. syyskuuta 2022. Romaanille on kirjoitettu jatko-osa *Naraka*. *Sang* voitti Topelius-palkinnon, Kuvastaja-palkinnon ja Tampereen kaupungin kirjallisuuspalkinnon.

Teos sijoittuu tulevaisuuden Itä-Aasiaan, jossa Fusangin valtio kontrolloi kansalaisia valvontapannoilla. Tarinan päähenkilö on köyhä nuorukainen Kong Dawei, joka ajautuu seikkailuun yrittäessään maksaa valtiolle kansalaisvelkaa. Romaania on kuvailtu jännittäväksi tarinaksi vallasta, rakkaudesta ja ystävyyden voimasta.

## Kehitys
Pitkäkankaan mukaan nuorille suunnatut fantasiateokset ovat tyypillisesti olleet valkoisia, eurosentristä ja heteronormatiivista. Hän halusi kirjoittaa monipuolisemmin mutta vastuullisesti vieraista kulttuureista, vähemmistöryhmistä, sukupuolista ja seksuaalisuudesta, koska koki kirjailijana olevansa vastuussa lajityypin kirjojen monipuolisuudesta.

*Sangin* maailma on saanut vaikutteita kiinalaisesta ja tiibetiläisestä kultturista. Kiinalaiseen kulttuuriin Pitkäkangas on tutustunut Kiinassa asuvien vanhempiensa kautta. Hän on kirjoittanut myös pro gradu -tutkielman aiheeseen liittyen kirjallisuustieteen opintojensa aikana. Pitkäkangas teki taustatyötä romaania varten esimerkiksi matkustamalla Kiinaan, opiskelemalla kiinan kieltä sekä haastattelemalla asiantuntijoita ja paikallisia ihmisiä.

Romaania varten luotu fantasiayhteiskunta on matrilineaarinen, eli valta periytyy äidiltä tyttärelle. Yhteiskunnassa ei esiinny lainkaan seksuaalivähemmistöihin kohdistuvaa syrjintää, eikä hahmojen sukupuolta tai seksuaalisuutta korosteta. Romaanin päähenkilö kuuluu kielivähemmistöön ja kommunikoi viittomakielellä. Pitkäkangas luonnehti hahmoa ”herkäksi pojaksi”, joita ei hänen mukaansa ole juurikaan esiintynyt nuortenkirjoissa.

## Julkaisu
Kirjankustantamo WSOY julkaisi *Sang*-romaanin 8. syyskuuta 2022 kovakantisena kirjana, sähkökirjana ja äänikirjana. Äänikirjan lukee Anssi Niemi. Kirjan kansikuvan on suunnitellut ja toteuttanut Kaisu Sandberg.

Teos ilmestyy sekä tanskaksi että saksaksi vuonna 2025. Kirjallisuuden vientikeskus Filin mukaan sen käännösoikeudet on myyty myös Turkkiin.

## Jatko-osa
Alun perin *Sang*-romaanin oli tarkoitus olla itsenäinen teos, mutta kustantajan ehdotuksesta se jaettiin kahtia. Jatko-osa *Naraka* julkaistiin vuonna 2024. Ensimmäisen osan tavoin myös *Naraka* oli ehdolla Topelius-palkinnon saajaksi, mutta vuoden 2024 palkinnon voitti lopulta Mila Teräksen nuortenromaani *Iso hyppy*.

## Lähteet

## Aiheesta muualla
*
Aki Heikkinen (kenraali)

**Aki Juhani Heikkinen** (s. 25. marraskuuta 1973 Oulu) on suomalainen prikaatikenraali. Hän on toiminut Puolustusvoimien pääesikunnan valmiuspäällikkönä 1. marraskuuta 2024 alkaen.

Heikkinen suoritti kadettikurssin vuosina 1993–1997. Hän on toiminut urallaan muun muassa hävittäjälentolaivue 11:n komentajana Lapin lennostossa 2013–2015, Ilmavoimien valmiuspäällikkönä Ilmavoimien esikunnassa 2018–2019, Satakunnan lennoston komentajana 2019–2021 sekä F-35-yhteystoimiston päällikkönä Yhdysvalloissa 2022–2024.

## Lähteet
Yi Peng 3

**Yi Peng 3** (; aikaisemmin **Avra** ja **Leda**, ) on kiinalainen kuivarahtialus, joka valmistui vuonna 2001. Sen pituus on 224 metriä, leveys 32 metriä ja syväys 14,5 metriä. Aluksen omistaa Ningbo Yipeng Shipping -yhtiö.

Alus on aikaisemmin purjehtinut Marshallinsaarten, Liberian ja Kreikan lippujen alla nimillä Avra (2007–2016) ja Leda (2001–2007).

## Kaapelivaurio 2024

Yi Peng 3 herätti julkista huomiota marraskuussa 2024, jolloin sen havaittiin tehneen poikkeuksellisiksi tulkittuja liikkeitä kahden Itämerellä katkenneen tai vaurioituneen merikaapelin lähellä. 17. marraskuuta 2024 vaurioitui Ruotsin ja Liettuan välinen Arelionin omistama merikaapeli ja 18. marraskuuta 2024 vaurioitui Cinian omistama C-Lion1-kaapeli Suomen ja Saksan välillä.

Tanskan TV2:n mukaan kaikuluotainkuvissa näkyi laajoja mustia viivoja merenpohjassa reitillä, jolla Yi Peng 3 oli kulkenut tanskalaisen datakaapelin yli marraskuun alussa. *[[The Wall Street Journal|The Wall Street Journalin]]* lähteiden mukaan Venäjän tiedustelupalvelu oli ohjeistanut aluksen kapteenia katkaisemaan tietoliikennekaapelit ankkurin avulla.

Tanskan laivasto seurasi Yi Peng 3 -alusta havaintojen jälkeen.

Ruotsi tutki aluksen toimintaa yhteistyössä Kiinan onnettomuustutkintakeskuksen kanssa. Ruotsalaistutkijat päästettiin alukselle vasta kuukauden tapahtumien jälkeen, eivätkä he saaneet tutkia aluksen mustaa laatikkoa, elektronisia materiaaleja tai merikorttijärjestelmää. Tutkinnassa todettiin, että alus veti ankkuria perässään 180 merimailin matkan 1,5 vuorokauden ajan. Ruotsin onnettomuustutkintakeskus ei kuitenkaan kyennyt todistamaan, että Yi Peng 3 olisi vahingoittanut tietoliikennekaapeleita tahallaan.

## Katso myös
* Eagle S – alus, joka katkaisi Estlink 2 -sähkökaapelin joulukuussa 2024
* Newnew Polar Bear – alus, joka katkaisi Balticconnector-kaasuputken lokakuussa 2023
* Fitburg – kaapelivaurio 2025

## Lähteet
Zand-dynastia

**Zand-dynastia** oli heimoliitto, joka afšaridien jälkeen nousi valtaan luoteisessa Persiassa. Dynastian hallintokauden katsotaan kestäneen vuodet 1751–1794. Zandeja seurasivat vallassa qajarit, jotka loivat vuoteen 1924 kestäneen dynastian.

## Historia
### Karim Khan
Zand-dynastian perustaja oli Karim Khan, joka oli koonnut armeijansa Zagrosvuorten iranilaisista paimentolaisheimoista. Nadir Šahin kuoltua Karim Khan valloitti Isfahanin ympäristön vuoteen 1750 menneessä ja seuraavana vuonna hän sai käytännössä valtaan koko läntisen Persian. Hän ei ottanut kuitenkaan šaahin arvonimeä, vaan käytti titteliä wakil, sijaishallitsija.

Karim Khan rakensi luottamusta ja liittosuhteita Länsi- ja Etelä-Iranin suurkaupunkien Isfahanin, Šīrāzin, Tabrizin ja Kermanin byrokraatteihin ja mahtimiehiin ja omistautui kaupan ja maatalouden elvyttämiseen Farsin alueella ja Länsi-Persiassa. Hän rakensi pääkaupunkinsa Šīrāziin ja solmi kauppasopimuksia Englannin Itä-Intian kauppakomppanian kanssa. Karim Khanin taitavasta talouspolitiikasta ja inhimillisyydestä kerrotaan kansantaruissa.

Karim Khan hallitsi Persiaa vuodet 1751–1779 kuolemaansa asti.

### Dynastian loppu
Yksikään Karim Khanin viidestä seuraajasta ei ottanut käyttöön hänen arvonimeään wakil, eikä šaahin arvonimeä. Ensimmäiset kolme hallitsivat muodollisesti yhden Karim Khanin pojan nimissä ja kaksi viimeistä tunnetaan persialaisissa lähteissä "khaneina". Karim Khanin seuraajat tuhosivat nopeasti hänen saavutuksensa, sillä heidän välillään puhkesi valtataistelu, eivätkä he kyenneet herättämään luottamusta kaupunkieliitissä. 

Zandeja seurasivat vallassa qajarit, jotka löivät zandit lopullisesti vuonna 1794 ja perustivat vuoteen 1924 ulottuneen dynastian.

## Lähteet
* 

### Viitteet
Prinsessa-veistos

**Prinsessa-veistos** (myös *Prinsessa-monumentti* tai *Muistomerkki prinsessalle*) on Rauni Liukon vuonna 1995 paljastettu veistos Kellokosken sairaalan juhlakentällä Kellokoskella. Teos koostuu isokokoisesta kukasta ja spiraalista nurmella. Niiden kautta virtaa vesi. Teos on tehty vuosina 1933-1985 Kellokosken psykiatrisessa sairaalassa asuneen ja Prinsessana tunnetun Anna Svedholmin (o.s. Lappalainen) muistoksi.

Liukko on todennut kukasta ihmisen symbolina: ”Hoidon ja sairaaloiden tarkoituksena on saada ihminen kukoistamaan. Yritin tehdä kukasta mahdollisimman liljamaisen, ystävällisen kukan”. Teoksen spiraali on elämän syntymästä kertova myyttinen kuvio, jossa on 70 kuvaa. Kuvat etenevät levistä, meduusoista, koralleista ja saniaisista lopulta ensimmäisiin nisäkkäisiin. Mukana on Prinsessalle rakas enkeli-hahmokin. Vastavirtaan uiva lohi voi kuvata omia itseään olevia ihmisiä - lohi voi olla näin suvaitsevaisuuden symbolikin. Spiraali kuvaa myös alitajuntaa, mielen unenomaista kerrosta, josta Prinsessan harhat saivat voimansa.

## Katso myös
* Prinsessa (vuoden 2010 elokuva)

## Lähteet
Waldkraiburg

**Waldkraiburg** on teollisuuskaupunki Baijerin osavaltiossa eteläisessä Saksassa.

## Maantiede
Waldkraiburg sijaitsee Mühldorf am Innin piirikunnan eteläosassa. Etäisyys Münchenistä on noin 62 kilometriä itään.

## Historia
Waldkraiburg syntyi toisen maailmansodan jälkeen. Paikkakunnan väkimäärä kasvoi nopeasti 1950-luvulla ja se kohotettiin kaupungiksi vuonna 1960. Waldkraiburgin kulttuurielämää edustaa 1989 valmistunut kulttuuritalo, Haus der Kultur.

Waldkraiburgin historialliseen arkkitehtuuriin kuuluu muun muassa Pürtenissä sijaitseva kirkko St. Mariä Himmelfahrt, jonka mahtipontinen alttari on vuodelta 1670. Pürten liitettiin Waldkraiburgiin vuonna 1974.

## Talous ja liikenne
Waldkraiburgissa on muun muassa kemian teollisuutta, IT-teknologian yrityksiä ja koneenrakennusta. Kaupungin pohjoispuoliltse kulkee moottoritie A 94. Waldkraiburgiin on rautatieyhteys.

## Lähteet

## Aiheesta muualla
*Waldkraiburg, Baijeri, Saksa — Sunrise, Sunset, and Daylength
Tommy Turrentine

**Thomas Walter “Tommy” Turrentine Jr.** (22. huhtikuuta 1928 Pittsburgh, Pennsylvania – 13. toukokuuta 1997 New York, New York) oli yhdysvaltalainen jazztrumpetisti ja -säveltäjä, joka suuntautui hard bopiin. Hän oli Stanley Turrentinen vanhempi veli.

Turrentine teki merkittäviä varhaisia esiintymisiä Benny Carterin (1946), Earl Bosticin (1952–1955) ja Charles Mingusin (1956) kanssa. Lisäksi hän teki big bandeissa yhteistyötä Billy Eckstinen, Dizzy Gillespien ja Count Basien kanssa. Vuosina 1959–1960 hän soitti Max Roachin kanssa; yhteistyöhön osallistui myös Stanley Turrentine. Tommy Turrentine teki yhden levytyksen kokoonpanon johtajana. Hän esiintyi lisäksi Horace Parlanin, Jackie McLeanin, Sonny Clarkin, Lou Donaldsonin ja veljensä levytyksillä.

## Lähteet
Alvino Rey

**Alvino Rey** (alun perin *Alvin McBurney*; 1. heinäkuuta 1908 Oakland, Kalifornia – 24. helmikuuta 2004 Salt Lake City, Utah) oli yhdysvaltalainen jazzkitaristi. Hän oli tunnettu varhainen sähkökitaran soittaja swingin aikakaudella ja vaikutti myöhemmin rockin kehitykseen.

Rey muutti lapsena perheineen Clevelandiin Ohioon ja sai teini-ikäisenä syntymäpäivälahjaksi banjon. Hän teki ammattimaisen debyyttinsä vuonna 1927 Ev Jonesin yhtyeen jäsenenä. Vuosi myöhemmin Rey liittyi Phil Spitalnyn orkesteriin. Hän siirtyi banjosta kitaraan ja muutti vuonna 1929 nimensä Alvino Reyksi. Tuolloin Rey esiintyi New Yorkissa. Hän soitti sitten Russ Morganin ja Freddy Martinin kanssa. 1930-luvun puolessavälissä hän soitti San Franciscossa Horace Heidtin kanssa. Reyn suosio kasvoi hänen otettuaan käyttöön pedal steel -kitaran. Vuonna 1935 kitaranvalmistaja Gibson palkkasi hänet kehittämään mikrofonin prototyypin. Vuonna 1939 Rey perusti oman kokoonpanonsa. Hän alkoi esiintyä lauluyhtye The King Sistersin kanssa ja meni naimisiin Luise Kingin kanssa vuonna 1937. Reyn yhtye pääsi Mutual Broadcasting Systemin vakituiseksi orkesteriksi. Vuonna 1942 kokoonpano menestyi hitillä “Deep in the Heart of Texas”. Samoihin aikoihin orkesteriin liitettiin suuri puhallinsektio, johon kuului kuusi saksofonia. Jäseniin kuuluivat Ray Conniff, Neal Hefti, Billy May, Al Cohn ja Zoot Sims.

American Federation of Musiciansin aloittama lakko johti 1940-luvun alkupuolella äänityskieltoon, joka johti Reyn uran katkeamiseen. Rey työskenteli Lockheed Corporationin palveluksessa ja liittyi vuonna 1944 Yhdysvaltain laivastoon, jossa hän kehitti tutkajärjestelmiä. Laivastopalveluksensa jälkeen Rey perusti uuden yhtyeen ja sai levytyssopimuksen Capitol Recordsilta. Yhtyeen hajottua vuonna 1950 Rey jatkoi uraansa ja teki usein esiintymisiä lankonsa Buddy Colen kanssa. Exotican noustua suosioon Rey oli kysytty sessiomuusikko. Hän teki yhteistyötä muiden muassa Juan García Esquivelin, George Catesin, Jack Costanzon ja The Surfmenin jäsenten kanssa. 1960-luvulla Rey esiintyi *[[The King Family Show]]* -ohjelmassa. Hän jatkoi esiintymistä yli 80-vuotiaaksi saakka. Muusikot Win ja Will Butler ovat hänen lapsenlapsiaan.

## Lähteet
Koirankarva

**Koirankarva** on koiran luontainen peitemateriaali, joka suojaa koiraa ensisijaisesti kylmältä onttorakenteisena. Karva on ihmisen käytössä ennen muuta villalankamateriaali. Koirankarva soveltuu kehruuseen erityisesti sekoitettuna rasvaisempaan lampaan villaan; sekoitussuhde voi vaihdella paljonkin, mutta puolet ja puolet on monien kehräämöiden ohje, ja rukilla voi toki kehrätä perkkää koirankarvaakin. Hyvää koirankarvaa saa erityisesti pitkä- ja tuuheakarvaisista roduista kuten suomenlapinkoirasta, samojedipystykorvasta ja espanjanvesikoirasta. Koirankarvalanka soveltuu huivien, villapaitojen ja kaulaliinojen sekä lapasten raaka-aineeksi, mutta sukkina ne saattavat kulua liian nopeasti vaivaan nähden. Koirankarvavaatteita voi pestä koneella miedolla lämmöllä ilman linkousta. Hinnaksi kilogrammalle koirankarvalankaa tulee kehräystavasta ja yrittäjästä riippuen 100-500 euroa.

Koirankarvaa voi hyvin myös huovuttaa.

Koirankarvan käyttötapa on myös lintujen pesämateriaali, joskin on epäilty sen olevan vaaraksi pesäpoikasille, mistä on huomauttanut muun muassa Pääkaupunkiseudun Luonnonsuojeluyhdistys. Tämä vaara lienee kuitenkin käytännössä vähäinen.

Erikoisia mutta huomionarvoisia käyttötapoja koirankarvalle ovat öljyntorjunta varsinkin pienessä mittakaavassa sekä hulevesien käsittely.

## Lähteet

## Aiheesta muualla
Persikkavaras

**Persikkavaras** (Крадецът на праскови, *Kradetsăt na praskovi*) on Vălo Radevin käsikirjoittama ja ohjaama bulgarialainen romanttinen draamaelokuva vuodelta 1964. Se perustuu Emilijan Stanevin novelliin ja sen pääosissa näyttelevät Nevena Kokanova, Rade Markovitš, Mihail Mihailov ja Vasil Vatšev. Elokuva esitettiin Suomen televisiossa toukokuussa 1969.

## Juoni
Veliko Tărnovon kaupungissa ensimmäisen maailmansodan lopulla kaupungin sotilaskomentajan vaimo rakastuu vihollispuolen serbiupseeriin, entiseen musiikinopettajaan, joka on jäänyt sotavangiksi.

## Lähteet
Social Science Research Network

**Social Science Research Network** (**SSRN**) on yhteiskuntatieteiden ennakkojulkaisuille tarkoitettu palvelu. Palvelussa on konferenssijulkaisuja ja artikkeleita, joita ei ole vielä vertaisarvioitu. Palvelu ei ole toimitettu julkaisu vaan hakukoneen kaltainen palvelu. Elsevier hankki palvelun vuonna 2016.
SSRN on perustettu vuonna 1994.

## Lähteet
Hillberg

**Hillberg** on muun muassa seuraavien henkilöiden sukunimi:

* Emil Hillberg (1852–1929), ruotsalainen näyttelijä
* Gösta Hillberg (1877–1958), ruotsalainen näyttelijä
* Laura Hillberg (s. 2003), suomalainen jalkapalloilija
* Mira Hillberg (s. 1975), suomalainen laulaja
* Sonja Hillberg (s. 2003), suomalainen jalkapalloilija
Topi Kallio

**Topi Kallio** (20. marraskuuta 1884 Uurainen – 6. syyskuuta 1958 Turku) oli suomalainen Turun yliopiston kansantaloustieteen professori.

Kallion vanhemmat olivat kirvesmies Topias Kallio ja Matilda Peura. Hän pääsi ylioppilaaksi Jyväskylän lyseosta 1905 ja valmistui filosofian kandidaatiksi 1908, filosofian maisteriksi 1910 sekä filosofian lisensiaatiksi ja tohtoriksi 1913. Kallio teki opintomatkoja Ruotsiin 1911 ja 1914–1915, Keski- ja Etelä-Eurooppaan 1923–1924, Englantiin ja Ranskaan 1926 sekä Ranskaan, Sveitsiin ja Italiaan 1927.

Kallio oli valtionrautateiden tilastokonttorissa aktuaarina 1912–1926. Hän oli Turun yliopiston kansantaloustieteen professorina 1926–1945 ja Turun yliopiston humanistisen tiedekunnan dekaanina 1934–1935.

## Julkaisuja
* *Palvelijapolitiikasta Suomessa 18. vuosisadalla*, Helsingin yliopiston väitöskirja. Kansantaloudellinen yhdistys, Helsinki 1913
* *Köyhien lasten huolto Tukholmassa 18. vuosisadalla*. Taloustieteellisiä tutkimuksia, 21. Sana, Helsinki 1916
* *Rautateiden suunnat viennin kannalta ja valtion tulot Suomessa*. WSOY 1925
* *Tuontitullit - Suomen taloudellinen pelastus nykyhetkellä*. Tekijä, Turku 1929
* *Tuontitullitariffit teollisuuden kannalta*. Suomen kauppa ja teollisuus, Helsinki 1938

## Suomennoksia
* Ernst Friedegg : *Miljoonamiehiä ja miten miljoonat kertyvät* ; sovitellen ja lyhennellen suomentanut Topi Kallio. Gummerus 1916 (alkuteos *Millionen und Millionäre*)

## Lähteet
Howard Lutnick

**Howard Lutnick** (s. 14. heinäkuuta 1961) on yhdysvaltalainen liikemies ja politiikan vaikuttaja, joka toimii Yhdysvaltain kauppaministerinä Donald Trumpin II hallituksessa helmikuusta 2025 alkaen. 

Lutnick on miljardööri, joka toimi aiemmin hän oli Cantor Fitzgerald -yrityksen johtajana.
## Opinnot ja ura
Lutnick on suorittanut Haverford Collegessa taloustieteen tutkinnon. Hän aloitti työt Cantor Fitzgeraldissa vuonna 1983 ja nousi nopeasti yhtiön sisällä. Hänestä tuli toimitusjohtaja vuonna 1991 ja hallituksen puheenjohtaja vuonna 1996. Hänen johdollaan Cantor Fitzgerald laajeni ja osti monia muita yrityksiä.

Cantor Fitzgeraldin pääkonttori World Trade Centerissä tuhoutui terrori-iskuissa 11. syyskuuta 2001. Lutnick menetti sinä päivänä veljensä Garyn ja satoja työntekijöitä. Hän perusti Cantor Fitzgerald Relief Fund -rahaston, joka keräsi 180 miljoonaa dollaria viiden vuoden aikana uhrien perheille ja jatkaa katastrofien ja terrorismin uhrien auttamista.
### Politiikka
Republikaanina Lutnick on tukenut puolueen hankkeita ja luonut vahvat siteet Trumpin hallintoon. Vuonna 2024 McMahon johti yhdessä Linda McMahonin kanssa Trumpin hallinnon siirtymätiimiä, jonka tehtävä oli täyttää noin 4 000 liittovaltion tehtävää.

Lutnick tukee vahvasti Trumpin talouspolitiikkaa, mukaan lukien tuontitulleja. Senaatin vahvistustilaisuudessa hän sanoi, että on neuvonut Trumpia jatkamaan maakohtaisia tulleja "vastavuoroisuuden" palauttamiseksi Yhdysvaltain kauppasuhteisiin. Hän sanoi myös aikovansa asettaa tiukempia rajoituksia Kiinan pääsylle Yhdysvaltain teknologiaan, kuten kehittyneisiin tekoälypuolijohteisiin.

### Epstein-skandaali
Howard Lutnick joutui vaikeuksiin, kun hän valehteli suhteistaan seksuaalirikollinen Jeffrey Epsteiniin. Hän väitti ensin katkaisseensa yhteydenpidon Epsteiniin jo ennen vuotta 2008, jolloin tämä tuomittiin seksuaalirikoksista, mutta alkuvuodesta 2026 hän muutti kertomustaan ja kertoi veneilleensä perheensä ja lastenhoitajansa kanssa lounaalle Epsteinin saarelle Yhdysvaltain Neitsytsaarilla vuonna 2012. Moni demokraattisenaattori alkoi vaatia Lutnickin eroa ministerin tehtävästä.

## Yksityiselämä
Lutnick on juutalainen ja Israelin tukija.

## Lähteet
Don Tosti

**Don Tosti** (oikealta nimeltään *Edmundo Martínez Tostado*; 1923 El Paso, Texas – 2. elokuuta 2004 Palm Springs, Kalifornia) oli yhdysvaltalainen jazzbasisti, orkesterinjohtaja ja säveltäjä.

Tosti soitti jo 7-vuotiaana monia soittimia ja toimi 9-vuotiaana El Pason sinfoniaorkesterin toisena viulistina. Muutettuaan 15-vuotiaana Los Angelesiin hän aloitti ensin saksofonin ja sitten kontrabasson soiton. Tosti opiskeli Roosevelt High Schoolissa ja toimi kaupungin high schoolien orkesterin konserttimestarina. Hän myös perusti oman swingyhtyeensä. Hän sai jazzopetusta ja opiskeli lisäksi kirjanpitoa Los Angeles City Collegessa. Tutustuttuaan Jack Teagardeniin Tosti pääsi soittamaan tämän big bandiin. Hän jatkoi uraansa yhteistyöllä Charlie Barnetin, Les Brownin ja Jimmy Dorseyn kanssa.

Tosti aloitti oman musiikkinsa säveltämisen ja perusti kokoonpanon, johon kuuluivat pianisti Eddie Cano, saksofonisti Bob Hernandez ja rumpali Raul Diaz. Kokoonpanon tyylissä yhdisteltiin jazzia, boogieta, bluesia ja latinalaisamerikkalaisia rytmejä. Genreä kutsuttiin pachucoksi. Vuonna 1948 Discos Taxco -levymerkillä julkaistiin Tostin äänite “Pachuco Boogie”, josta tuli ensimmäinen miljoonittain myyty latinomusiikin levytys. Tostin suosio vakiintui myöhemmillä äänitteillä. Tosti soitti Pérez Pradon levyillä ja sai kiinnityksen RCA Recordsille. Hän juonsi myös televisio-ohjelmaa *Momentos Alegres* losangelesilaisella kanavalla. Hän meni vuonna 1963 naimisiin malli Ruth Lila Marguliesin kanssa. Vuonna 1999 Tosti sai tähden Palm Springs Walk of the Starsiin. Hän kuoli vuonna 2004 sairastettuaan eturauhassyöpää.

## Lähteet
Ina Ray Hutton

**Ina Ray Hutton** (13. maaliskuuta 1916 Chicago, Illinois – 21. helmikuuta 1984 Ventura, Kalifornia) oli yhdysvaltalainen jazzlaulaja ja -tanssija.

Hutton esiintyi 1930-luvun alkupuolella monissa Broadway-tuotannoissa, joihin kuuluivat Ziegfeld Follies ja Lew Leslien *Clowns in Clover*. Hän sai kiinnityksen Irving Millsiltä vuonna 1934 ja alkoi johtaa Melodears-nimistä naisten big bandia. Hutton johti myös miesten big bandeja 1940-luvulla ja teki useita levytyksiä 1930–1940-luvuilla. Hän jatkoi esiintymistä 1950-luvulla ja teki usein esiintymisiä televisiossa. Hutton meni naimisiin Randy Brooksin kanssa.

## Lähteet

## Aiheesta muualla
*
Argentiinanlattana

**Argentiinanlattana** (*Obama nungara*) on maalla elävä, suurikokoinen Geoplanidae-heimon laakamatolaji. Se on molemmista päistään suippeneva, litteä, kiiltävä, 5–8 senttimetriä pitkä mato.

Argentiinanlattana on alkujaan Etelä-Amerikasta. Se on levittäytynyt laajasti Länsi-Euroopassa kauppapuutarhatuotteiden mukana, ja tavattu muun muassa Ruotsissa., ja havaittu myös Suomessa vuonna 2025.  Sen tieteellinen sukuninimi *Obama* on peräisin Brasilian alkuperäiskansojen puhumista tupi-kielistä. 

Argentiinanlattana on luokiteltu haitalliseksi vieraslajiksi EU:n alueella. Laji syö kastematoja ja etanoita ja "muodostaa uhan esimerkiksi sellaisille alkuperäislajeille, jotka ovat tärkeitä ekosysteemille kasvien osien hajottamiseksi ja uuden maaperän luomiseksi."

## Lähteet
Angelókastro (Korfu)

**Angelókastro** () on keskiaikainen linna Korfun saarella Kreikassa. Se on maan vanhimpia ja tärkeimpiä bysanttilaisia linnoja. Linna sijaitsee saaren luoteisosassa lähellä Krínin kylää, linnuntietä noin kaksi kilometriä länteen Palaiokastrítsan kylästä.

## Historia

Angelókastron linna, suomeksi ”Enkelilinna”, on rakennettu alun perin varhaisella bysanttilaisella kaudella ennen 600-lukua. Bysanttilaiset linnoittivat paikkaa erityisesti vuoden 1071 jälkeen, kun menettivät Etelä-Italian normanneille, minkä myötä Angelókastrosta tuli valtakunnan läntisin linnoitus. Linnan nimen alkuperää ei tunneta varmuudella, mutta sanotaan, että Mikael II Komnenos Dukas olisi nimennyt sen 1200-luvulla isänsä, Korfun valloittaneen Mikael I Komnenos Dukaksen mukaan; Mikael I tunnettiin myös nimellä ”Mikael Angelos”.

Normanneihin lukeutuvat angeviinit saivat Angelókastron linnan ja koko Korfun haltuunsa vuonna 1272. Heidän valtansa aikana linna tunnettiin nimellä *Castrum Sancti Angeli*. Elokuussa 1386 linnan valtasivat venetsialaiset. Seurannut venetsialaisaika, jota jatkui vuoteen 1797, oli linnan huippukautta ja se sai tuolloin nykyaikaan säilyneen muotonsa. Tuona aikana se tunnettiin nimellä *Santangelo*. Linna toimi koko saaren hallintokeskuksena 1500-luvulle saakka. Linnalla oli oma osansa osmanien piirityksen torjumisessa vuosina 1537, 1571 ja 1716.

Myöhemmin Angelókastron linna menetti merkitystään Korfun kaupunkiin rakennetuille Vanhalle linnoitukselle ja Uudelle linnoitukselle. Brittivallan aikana 1800-luvulla linna jäi kokonaan käyttämättömäksi ja raunioitui ajan kuluessa. Paikalla suoritettiin arkeologiset kaivaukset vuonna 1997. Tämän jälkeen linna kunnostettiin vuonna 1999.

## Rakennelma

Angelókastron linna on rakennettu jyrkkärinteiselle, noin 305 metriä korkealle kukkulalle. Nousu kukkulan juurelta linnalle kestää noin 20 minuuttia. Sijainnistaan linna suojasi Korfun länsirannikkoa, ja hyvällä säällä sieltä on näkymä koko saarelle.

Linnan sisäänkäynti oli kaariportista pohjoissivulta. Sisäänkäyntiä suojasi pyöreä torni. Toinen sisäänkäynti oli eteläsivulla. Muurit ympäröivät kukkulan huipun kaikilta muilta paitsi länsisivulta, jossa luonnonrinne on lähes pystysuora. Muureja suojasi ulkovarustus, joka toimi myös rinteen tukimuurina.

Muurien sisäpuolella oli varuskuntarakennuksia ja kolme suurta vesisäiliötä. Kukkulan huipulla on arkkienkeli Mikaelille (*Archángelos Michaíl*) omistettu kirkko, jonka paikalla on ollut varhaisempi kolmilaivainen kirkko. Linnan itälaidalla on luolamainen Pyhälle Kyriakelle (*Agía Kyriakí*) omistettu kirkko. Myös sen paikalla on ollut varhaisempi kirkko, mahdollisesti varhaisbysanttilainen basilikakirkko.

## Lähteet

## Aiheesta muualla
Apérin linna

**Apérin linna** () eli **Voládan linna** (Κάστρο Βωλάδας, *Kástro Voládas*) oli keskiaikainen linna Apérin kylässä Kárpathoksen saarella Kreikassa. Sen rauniot sijaitsevat Korákin kukkulalla Apérin ja Voládan kylien välissä.

Apérin linnan kukkula oli antiikin aikana oletettavasti Karpathoksen kaupungin akropolis eli linnoitettu yläkaupunkikukkula. Apérin linna rakennettiin paikalle venetsialaisvallan aikana 1300-luvulla. Se kuului Kárpathosta tuolloin hallinneelle venetsialais-kreetalaiselle Cornaron (kreik. Kornáros) suvulle, ja toimi oletettavasti koko saaren hallintokeskuksena. Se säilyi paikallisten turvapaikkana myös osmanivallan aikana, eikä se ilmeisesti koskaan ollut varsinaisesti osmanien hallussa.

Korákin kukkulan korkeus on 405 metriä merenpinnasta laskettuna ja noin 90 metriä ympäristöstään laskettuna. Kukkulalla on säilynyt jäänteitä linnan muureista. Paikalla on nykyisin myös Pyhälle ristille (*Tímios Stavrós*) omistettu kirkko.

## Lähteet
Belvederen linna (Kreeta)

**Belvederen linna** () eli **Rizókastro** (Ριζόκαστρο) on keskiaikainen linna Kreetan saarella Kreikassa. Se sijaitsee Minóa Pediádan kunnassa lähellä Áno Kastellianán ja Káto Kastellianán kyliä.

Belvederen linna oli rakennettu Kástelloksen kukkulalle, joka toimi antiikin aikana Priansoksen kaupungin akropoliina. Keskiaikainen linna rakennettiin alun perin 900-luvulla Kreetan toisella bysanttilaisella kaudella. Se uusittiin frankkivallan alussa vuosina 1206–1210 genovalaisen Enrico Pescatoren toimeksiannosta. Myöhemmin sitä käyttivät ja laajensivat venetsialaiset. Näiltä linna sai oletettavasti nykyisen nimensä, joka tarkoittaa ”Kaunista näköalaa”. Paikallisten kreikkalaisten kylät Áno Kastellianá ja Káto Kastellianá kehittyivät linnoituskukkulan juurelle. Linna menetti merkityksensä ja hylättiin osmanivallan aikana.

Sijainnistaan Belvederen linna hallitsi Mesarán tasangon itäpäätä. Kukkulalle oli luonnostaan pääsy vain kaakkoissivulta. Linnan rakentamiseen käytettiin uudelleen kukkulan antiikin aikaisten rakennusten kiviä. Linnassa oli kuusi kirkkoa, joista Neitsyt Marian kuolonuneen nukkumisen (*Koímisi tis Theotókou*) kirkko on edelleen käytössä ja neljän muun rauniot ovat jäljellä.

## Lähteet
Belvedere (täsmennyssivu)

**Belvedere** (ital., ”Kaunis näköala”) voi viitata muun muassa seuraaviin:

* Belvedere, linna-alue Wienissä Itävallassa
* Belvederen linna, linna Kreetan saarella Kreikassa
* Cortile del Belvedere, aukio Vatikaanissa
Chelmóksen linna

**Chelmóksen linna** () oli bysanttilaisaikainen linna Arkadiassa Kreikassa. Sen rauniot sijaitsevat lähellä Megalópolin kunnan Skortsinóksen kylää.

## Historia

Chelmóksen linnan paikalla oli antiikin aikana spartalaisten rajalinnoitus Athenaion, joka rakennettiin oletettavasti vuonna 229 eaa. Chelmóksen linna rakennettiin 1200-luvulla, oletettavasti bysanttilaisen Morean despotaatin aikana, jolloin seutu oli despotaatin ja frankkilaisen Akhaian ruhtinaskunnan rajaseutua. Sen tehtävänä oli yhdessä seudun muiden linnojen kanssa Evrótas-joen yläjuoksun hallinta. Linna mainitaan viimeisen kerran vuonna 1320, ja sen arvellaan menettäneen merkityksensä tämän jälkeen. Ainakaan se ei ollut käytössä enää osmanivallan aikana.

## Rakennelma

Linna oli rakennettu Ágios Konstantínoksen kukkulalle noin neljä kilometriä eteläkaakkoon Skortsinóksesta. Se on noin 760 metrin korkeudella merenpinnasta laskettuna ja noin 180 metriä ympäristöään korkeammalla. Bysanttilainen linna oli antiikin aikaisen linnoituksen eteläosassa paikalla, jossa nykyisin on kukkulalle nimensä antanut Pyhälle Konstantinokselle (*Ágios Konstantínos*) omistettu kirkko. Linnan muurien ympärysmitta on noin 345 metriä, ja ne ovat sulkeneet sisäänsä noin 0,4 hehtaarin kokoisen alueen, mikä on noin kymmenesosa paljon suuremmasta antiikin aikaisesta linnoituksesta. Muureissa oli kuusi tornia.

## Lähteet
Davián linna

**Davián linna** (, myös *Tavían linna*, Κάστρο Ταβίας, *Kastro Tavías*) on bysanttilaisaikainen linna Arkadiassa Kreikassa. Sen rauniot sijaitsevat lähellä Davián kylää.

## Historia

Davián linnan kukkula oletetaan paikaksi, joka antiikin aikana toimi Dipaian kaupungin akropoliina eli linnoitettuna yläkaupunkikukkulana. Davián linna rakennettiin myöhäisellä bysanttilaisella kaudella joskus 1100–1300-luvulla. Paikka oli oikeastaan ennemmin keskiaikainen linnoituskaupunki kuin varsinainen vahva linna. Sen keskiaikainen nimi oli *Tavia*. Paikka esiintyy vain harvoin historiassa. Vuonna 1423 sitä asuttivat arvaniitit, jotka kärsivät tappion alueen vallanneille osmaneille. Viimeisen kerran se mainitaan historiassa vuonna 1718.

## Rakennus

Linna oli rakennettu kukkulalle, joka sijaitsee lähellä Elissónas-jokea. Sen korkeus on 850 metriä merenpinnasta laskettuna ja 50 metriä ympäristöstään laskettuna. Linnan pohjakaava on kolmiomainen ja sen muurien sisäpuolelle on jäänyt noin neljän hehtaarin kokoinen alue. Linnan muurit oli suureksi osaksi tehty antiikin aikaisten muurien perustukselle, ja muureissa on näkyvillä paljon antiikin aikaista rakennusvaihetta. Muurit oli varustettu torneilla. Linnan pääportti oli itäsivulla. Muurien sisäpuolella on useiden rakennusten ja muun muassa vesisäiliön jäänteet.

## Lähteet
Samsung Galaxy A16 5G

**Samsung Galaxy A16 5G** on Samsungin Galaxy A -sarjaan kuuluva älypuhelin, joka julkistettiin lokakuussa 2024. Puhelimesta on myös 4G-malli **Samsung Galaxy A16**, joka julkistettiin marraskuussa 2024.

Samsung Galaxy A16 5G -älypuhelimessa järjestelmäpiirinä toimii Samsungin oma Exynos 1330. 4G-mallissa on Mediatek Helio G99 -järjestelmäpiiri. Näyttönä käytetään 6,7 tuuman AMOLED-paneelia, joka tukee 90 hertsin virkistystaajuutta. Tallennustilaa on valittavana 128 tai 256 gigatavua ja RAM-muistia 4 tai 6 gigatavua. Lisäksi tallennustilaa voidaan laajentaa enintään 1,5 Tt:n suuruisella microSD-muistikortilla.

Puhelimessa on etukameran lisäksi kolme takakameraa. Pääkameran tarkkuus on 50 megapikseliä, ja se tukee täysteräväpiirtovideokuvausta kuvataajuudella 30 fps. Lisäksi puhelimessa on 5 megapikselin ultralaajakulmakamera ja 2 megapikselin makrokamera. Etukameran tarkkuus on 13 megapikseliä, ja se tukee takakameran tapaan täysteräväpiirtovideokuvausta kuvataajuudella 30 fps.

Akun kapasiteetti on 5&nbsp;000 mAh, ja se tukee 25 watin langallista latausta. Sormenjälkitunnistin sijaitsee puhelimen kyljessä virtapainikkeessa. Julkaisuhetkellä äyttöjärjestelmänä oli Android 14 Samsungin One UI 6 -ohjelmiston kanssa. Samsung on luvannut puhelimelle kuusi Android-versiopäivitystä ja kuusi vuotta tietoturvapäivityksiä.

## Lähteet

## Aiheesta muualla
*Samsung Galaxy A16 5G Samsungin sivuilla
Khalil al-Hayya

**Khalil al-Hayya** (; s. 1960) on palestiinalaisen äärijärjestö Hamasin poliittisen siiven vaikuttaja ja yksi järjestön johtohahmoista. Hän toimi esimerkiksi järjestön Gazan kaistan ja myöhemmän kokonaisjohtaja Yahya Sinwarin varajohtajana. Hän oli myös edustaja Palestiinan parlamentissa ennen Hamasin ja Fatahin välirikkoa vuonna 2007. Vuonna 2023 Israelin kanssa puhjenneen sodan aikana al-Hayya on toiminut Hamasin edustajana Qatarissa käydyissä neuvotteluissa sodan päättämiseksi. Sinwarin kuoltua lokakuussa 2024 häntä pidettiin myös vahvana ehdokkaana koko järjestön johtoon.

## Elämäkerta
### Nuoruus
Khalil al-Hayya syntyi Gazassa vuonna 1960.

### Hamas
Hayyaa toimi useissa eri opiskelijoiden ja työläisten järjestöissä ja edelleen myöhemmin Hamasin poliittisessa siivessä. Hän oli ehdolla ja tuli valituksi edustajaksi Palestiinan parlamenttivaaleissa vuonna 2006. Hamasin ja Fatahin välillä puhkesi yhteenottoja vuonna 2007, mikä johti Hamasin hallitsemaan Gazan kaistaan ja Fatahin johtamaan Länsirantaan. Vuonna 2007 al-Hayyan vaimo ja kolme lasta saivat surmansa Israelin häneen kohdistamassa murhayrityksessä.

Hayyalla oli huomattava rooli vuoden 2014 Gazan sodan päättäneissä neuvotteluissa Israelin kanssa. Vuonna 2017 al-Hayyasta tuli Hamasin Gazan kaistan poliittisen siiven varajohtaja. Varsinainen johtaja oli Yahya Sinwar. Hayyata on kuvailtu yhdeksi tämän harvoista luotetuista. Hayyan oli tarkoitus olla Hamasin ehdokas myöhemmin kuitenkin perutuissa Palestiinan parlamenttivaaleissa vuonna 2021.

### Gazan sota 2023–
Lokakuussa 2023 Hamas teki yllättävän maahyökkäyksen Israeliin, mikä johti laajempaan sotaan Israelin kanssa. Hayya perusteli hyökkäystä Palestiinan itsenäisyyden aseman tuomisena takaisin kansainväliseen keskusteluun. Samalla hän kiisti Hamasin kohdistaneen iskunsa tahallisesti siviileihin. Hmasin johtaja Isma’il Haniyya sai surmansa Israelin iskussa Iranissa elokuussa 2024. Hänen seuaajakseen nimitettiin Hayyan tuttava Yahya Sinwar. Yahya Sinwar sai surmansa Gazan taisteluissa lokakuussa 2024. Hayyaata pidettiin vahvana ehdokkaana hänen seuraajanaan Hamasin johdossa. Hänen kuvailtiin ottaneen käytännön vastuun Hamasin Gazan kaistan asioista, vaikka järjestö vältteli nimeämästä turvallisuussyistä suoraa utta johtajaa. Hayya oli ollut mukana neuvotteluissa sodan päättämiseksi välittäjämaana toimineessa Qatarissa. Qatar päätti vuonna 2024 luopua välittäjän asemasta ja Hamasin Dohassa siihen asti toiminut poliittinen siipi joutui muuttamaan maasta marraskuussa. Hayya oleskeli Turkissa, jonne hän oli sodan aikana matkustanut useampaan otteeseen.

## Lähteet
Gerákin linna

**Gerákin linna** () on keskiaikainen linna Lakoniassa Kreikassa. Sen rauniot sijaitsevat kukkulalla noin kaksi kilometriä itään Gerákin kylästä.

## Historia

Gerákin linna rakennettiin frankkivallan aikana joskus vuosien 1209–1250 välillä. Sen rakennuttaja oli Guy de Nivelet tai hänen poikansa Jean de Nivelet, ja se toimi heidän hallitsemansa Akhaian ruhtinaskuntaan kuuluneen Gerákin paronikunnan keskuksena. Frankit joutuivat luovuttamaan linnan Bysantille vuonna 1262. Tämän jälkeen se kuului bysanttilaiselle Morean despotaatille. Osmanit saivat linnan haltuunsa vuonna 1460, samaan aikaan kuin suurimman osan muusta Lakoniasta. Venetsialaiset saivat linnan haltuunsa vuosiksi 1463–1468, mutta tämän jälkeen se palasi turkkilaisille.

Linnan ympärille kehittyi asutus, joka oli nykyisen Gerákin seudun asutuskeskus keskiajalla. Se korvasi antiikin aikaisesta Geronthrain kaupungista periytyneen akropoliin, joka sijaitsee nykyisessä Gerákin kylässä.

Linnan ja linnoituskaupungin lopusta on ristiriitaista tietoa: toisten tietojen mukaan linna olisi hylätty jo 1400-luvulla tai viimeistään 1500-luvulla. Toisten tietojen mukaan se olisi hylätty vasta 1700-luvun lopulla, ja ollut tätä ennen 1600-luvun lopulta vuoteen 1715 toisen kerran venetsialaisten hallussa, kunnes palasi turkkilaisille. Linnan hylkäämisen jälkeen asutus palasi antiikin aikaiselle paikalle, mihin syntyi nykyinen Gerákin kylä.

Linnan ja sen muiden rakennusten, kuten kirkkojen, raunioita on kunnostettu.

## Rakennukset

Gerákin linna sijaitsee Párnonas-vuoreen liittyvällä kukkulalla, joka tunnetaan nimellä Palaiókastro (Παλαιόκαστρο, ”Vanha linna”). Sen korkeus on noin 400 metriä merenpinnasta laskettuna ja noin 100 metriä ympäristöstään laskettuna. Linna on kukkulan pohjoisemmalla huipulla. Alempi linnoituskaupunki levittäytyy kukkulan rinteeseen. Asutuksen jäänteitä on myös kukkulan eteläisemmällä huipulla, joka yhdistyy pohjoisempaan huippuun kukkulanharjanteen välityksellä.

Linnasta on säilynyt sen muurien ja tornien raunioita. Lisäksi linnoituskukkulalla on asutuksen muiden rakennusten raunioita. Kukkulalla, yhtä lailla linnan sisällä kuin kukkulan rinteessä, sanotaan olevan noin 30 kirkkoa tai kirkonrauniota. Niihin lukeutuvat muun muassa:

* Pyhän Athanasioksen kirkko (*Ágios Athanásios*)
* Pyhän Georgioksen kirkko (*Ágios Geórgios*)
* Pyhän Johannes Khrysostomoksen kirkko (*Ágios Ioánnis o Chrysóstomos*)
* Pyhän Nikolaoksen kirkko (*Ágios Nikólaos*)
* Pyhän Paraskevan kirkko (*Agía Paraskeví*)
* Pyhän Sozonin kirkko (*Ágios Sozón(tas)*)
* Pyhien Theodorosten kirkko (*Ágioi Theódoroi*)
* Neitsyt Marian ilmestyksen kirkko (*Evangelístria*)
* Neitsyt Marian kirkko (*Panagía i Eleoúsa*) eli Elävöittävän lähteen kirkko (*Zoodóchos Pigí*)
* ”Taemmat kirkot” (”*Péra Ekklisíes*”)
** Arkkienkelten kirkko (*Taxiárches*)
** Kristuksen kasteen kirkko (*Theofánia*)
** Profeetta Elian kirkko (*Profítis Ilías*)

## Lähteet

## Aiheesta muualla
Kaválan linnoitus

**Kaválan linnoitus** (), myös *Kaválan linna* (Κάστρο Καβάλας, *Kástro Kaválas*), on linnoitus Kaválan kaupungissa Kreikassa. Se sijaitsee kaupungin vanhankaupungin niemellä eli Panagían niemellä olevalla kukkulalla.

## Historia

Kaválan linnan paikalla sijaitsi antiikin aikana Neapoliin kaupungin akropolis. Linnoitusta vahvistettiin myöhäisantiikin aikana keisari Julianuksen hallintokaudella 361–363 ja varhaisella bysanttilaisella kaudella keisari Justinianuksen aikana 500-luvulla. Bysanttilaiset vahvistivat sitä myös vielä 900- ja 1300-luvuilla. Osmaniturkkilaiset tuhosivat linnoituksen samoin kuin koko kaupungin vallattuaan sen vuonna 1391.

Linnoituksen nykyinen muoto on peräisin osmanivallan ajalta vuoden 1425 jälleenrakennuksesta. Linnoituksen tehtävänä oli suojata tärkeää itä-länsisuuntaista tietä, joka antiikin aikana tunnettiin Via Egnatiana. Venetsialaiset saivat vallattua linnoituksen lyhyeksi ajaksi jo pian sen valmistumisen jälkeen, mutta turkkilaiset saivat sen pian takaisin. Linnoitus torjui venetsialaisten hyökkäyksen vuonna 1684.

Nykyisin linnoituksessa on ulkoilmateatteri ja sitä käytetään erilaisten taide-esitysten näyttämönä.

## Rakennelma

Linnoitus on rakennettu kukkulalle, jonka korkeus on noin 60 metriä merenpinnasta laskettuna. Linnoituksen muurit on tehty paikallisesta graniitista, ja niissä on käytetty myös tiiliä ja marmorilohkareita. Muureissa on kaksi neliskulmaista tornia, toinen koillis- ja toinen luoteiskulmassa, ja yksi monikulmainen torni itäsivulla. Lounaiskulmassa on bastioni. Muurissa on neljä porttia, joista pääportti on itäsivulla.

Välimuuri jakaa linnoituksen kahteen osaan, pohjois- ja eteläosaan. Linnoituksen keskellä välimuurin kohdalla on suuri pyöreä torni, joka on linnoituksen ydin ja vahvin osa. Tornin eteläpuolella on suuri vesisäiliö. Linnoituksen luoteisosassa on suuri ammus- ja ruokavarastorakennus, joka rakennettiin noin vuonna 1530, ja jota käytettiin 1700-luvulta lähtien vankilana. Linnoituksen eteläosassa on vartiorakennus.

## Lähteet

## Aiheesta muualla
Léroksen linna

**Léroksen linna** () eli **Pantélin linna** (Κάστρο Παντελίου, *Kástro Pantelíou*) eli **Neitsyt Marian linna** (Κάστρο Παναγιάς, *Kástro Panagías*) on linna Léroksen saarella Kreikassa. Se sijaitsee Agía Marínan ja Pantélin kylien välillä.

## Historia

Léroksen linna rakennettiin alun perin bysanttilaisella kaudella 900- tai 1000-luvulla. Varmuudella se on ollut olemassa viimeistään vuonna 1087, jolloin se mainitaan keisari Aleksios I Komnenoksen kultaisessa bullassa. 1200-luvulla linna siirtyi genovalaisille ja vuonna 1304 johanniittain ritarikunnalle. Vuosina 1436–1453 linnaa hallitsi venetsialainen johanniitta Fantino Querini, jonka aikana linnaa vahvistettiin osmaniturkkilaisia vastaan. Osmanit hyökkäsivät sinne vuosina 1455, 1457, 1460, 1477, 1502, 1505 ja 1508. Vuonna 1495 linna annettiin toistuvien hyökkäysten vuoksi suoraan ritarikunnan suurmestarin alaisuuteen.

Osmanien vallattua Ródoksen vuoden 1522 piirityksen seurauksena Léros siirtyi samalla sopimuksella osmaneille. Leonardo Foscolon johtamat venetsialaiset valtasivat linnan lyhyeksi ajaksi vuonna 1648 ja hävittivät sitä, mutta turkkilaiset saivat sen pian takaisin. Linna oli sotilaskäytössä edelleen vuonna 1912 alkaneen italialaisvallan aikana, jolloin siellä oli parakki ja vartioasema. Linna kärsi vaurioita saksalaisten pommittaessa saarta marraskuussa 1943. Kreikan puolustusvoimilla oli toimintaa linnassa 1990-luvulle saakka. Tämän jälkeen linna kunnostettiin, mikä valmistui vuonna 2005.

## Rakennelma

Linna sijaitsee Pítyoksen (myös Pitýki, Apitýki) kukkulalla Léroksen koillisosassa noin 154 metrin korkeudessa merenpinnasta laskettuna. Sijaintipaikastaan se hallitsi saaren satamia sekä saarta ympäröinyttä merialuetta mukaan lukien saaren ja Vähän-Aasian rannikon välinen salmi.

Linnan pinta-ala on noin hehtaarin verran. Sitä ympäröivät kolmitasoiset, samankeskiset muurit, lukuun ottamatta kohtia, joissa kukkulan luonnonkalliot tarjoavat jo tarpeeksi suojaa. Linnan vanhin osa on sen korkeimmalla oleva keskiosa. Uloin muuri on johanniittain rakentama, ja siinä on bastioneja. Huomattavin on lounaiskulman bastioni.

Linnan keskiosassa on holvikattoinen kirkko, joka tunnetaan nimellä Fragkoklisiá (”Frankkien kirkko”). Linnan länsilaidalla on vuonna 1669 rakennettu ja vuoteen 1719 mennessä laajennettu Neitsyt Marian (*Panagía*) kirkko. Lisäksi linnassa on useita muita kirkkoja, muun muassa Pyhän kolminaisuuden (*Agía Triáda*) kirkko. Linnan alueella toimii myös kirkollinen museo.

## Lähteet

## Aiheesta muualla
Torskenin kirkko

**Torskenin kirkko** () on Senjan kunnassa Norjassa sijaitseva puinen ristikirkko vuodelta 1784.

## Lähteet

## Aiheesta muualla
Amata Coleman Radewagen

**Aumua Amata Coleman Radewagen** (s. 29. joulukuuta 1947 Washington DC) on yhdysvaltalainen republikaanipuolueen poliitikko.

Radewagen sai *Bachelor of Science* -oppiarvon Guamin yliopistosta vuonna 1975. Hän kuului Yhdysvaltain edustajainhuoneen jäsen Phil Cranen henkilökuntaan vuosina 1997–1999 ja J. C. Wattsin henkilökuntaan vuosina 1999–2003. Radewagen työskenteli edustajainhuoneen republikaanien konferenssissa vuosina 2003–2005. Hänet valittiin Amerikan Samoan delegaattina edustajainhuoneeseen ensimmäisen kerran 4. marraskuuta 2014. Hänestä tuli ensimmäinen Yhdysvaltain edustajainhuoneeseen Amerikan Samoasta valittu nainen.

Radewagen sai vuonna 2018 oikeustieteen kunniatohtorin arvon Guamin yliopistosta. Hän sai kolme lasta avioliitosta Fred Radewagenin kanssa. Radewagenin isä oli kuvernööri Peter Tali Coleman.

## Lähteet
Vangsvikin kappeli

**Vangsvikin kappeli** () on Senjan kunnassa Norjassa sijaitseva betonikirkko vuodelta 1975.

## Lähteet

## Aiheesta muualla